Ara l-infografika sħiħa L-UE qed taħdem biex it-terroristi jitwaqqfu milli jużaw l-internet biex jirradikalizzaw, jirreklutaw u jinċitaw il-vjolenza. Illum, il-presidenza tal-Kunsill u l-Parlament Ewropew laħqu qbil proviżorju dwar abbozz ta' regolament dwar l-indirizzar tad-disseminazzjoni ta' kontenut terroristiku online. L-għan tal-leġiżlazzjoni huwa t-tneħħija rapida tal-kontenut terroristiku online u li jiġi stabbilit strument komuni wieħed għall-istati membri kollha għal dan il-għan. Ir-regoli proposti ser japplikaw għall-fornituri ta' servizzi ta' hosting li joffru servizzi fl-UE, kemm jekk ikollhom is-sede ewlenija tagħhom fl-istati membri kif ukoll jekk ma jkollhomx. Il-kooperazzjoni volontarja ma' dawn il-kumpaniji ser tkompli, iżda l-leġiżlazzjoni ser tipprovdi għodod addizzjonali biex fejn meħtieġ, l-istati membri jkunu jistgħu jinfurzaw it-tneħħija rapida ta' kontenut terroristiku. L-abbozz ta' leġiżlazzjoni jipprevedi kamp ta' applikazzjoni ċar u definizzjoni uniformi ċara ta' kontenut terroristiku sabiex jiġu rispettati bis-sħiħ id-drittijiet fundamentali protetti fl-ordni legali tal-UE u b'mod partikolari dawk iggarantiti fil-Karta tad-Drittijiet Fundamentali tal-UE. Ordnijiet ta' tneħħija L-awtoritajiet kompetenti fl-istati membri ser ikollhom is-setgħa li joħorġu ordnijiet ta' tneħħija lill-fornituri ta' servizzi, biex ineħħu kontenut terroristiku jew jiddiżattivaw l-aċċess għalih fl-istati membri kollha. Il-fornituri ta' servizzi mbagħad ikollhom ineħħu jew jiddiżattivaw l-aċċess għall-kontenut fi żmien siegħa. L-awtoritajiet kompetenti fl-istati membri fejn il-fornitur ta' servizzi jkun stabbilit jirċievu dritt għall-iskrutinju tal-ordnijiet ta' tneħħija maħruġa minn stati membri oħra. Il-kooperazzjoni mal-fornituri ta' servizzi ser tiġi ffaċilitata permezz tal-istabbiliment ta' punti ta' kuntatt li jiffaċilitaw il-ġestjoni tal-ordnijiet ta' tneħħija. Ser tkun ir-responsabbiltà tal-istati membri li jistabbilixxu r-regoli dwar penali f'każ ta' nuqqas ta' konformità mal-leġiżlazzjoni. Miżuri speċifiċi mill-fornituri ta' servizzi Il-fornituri ta' servizzi ta' hosting esposti għal kontenut terroristiku ser ikollhom bżonn jieħdu miżuri speċifiċi biex jindirizzaw l-użu ħażin tas-servizzi tagħhom u biex jipproteġu s-servizzi tagħhom kontra d-disseminazzjoni ta' kontenut terroristiku. L-abbozz ta' regolament huwa ċar ħafna li d-deċiżjoni dwar l-għażla tal-miżuri tibqa' f'idejn il-fornitur ta' servizzi ta' hosting. Il-fornituri ta' servizzi li jkunu ħadu azzjoni kontra d-disseminazzjoni ta' kontenut terroristiku f'sena partikolari ser ikollhom jagħmlu disponibbli għall-pubbliku rapporti ta' trasparenza dwar l-azzjoni meħuda matul dak il-perjodu. Ir-regoli proposti jiżguraw ukoll li d-drittijiet tal-utenti ordinarji u n-negozji jiġu rispettati, inkluż il-libertà tal-espressjoni u tal-informazzjoni u l-libertà ta' intrapriża. Dan jinkludi rimedji effettivi kemm għall-utenti li l-kontenut tagħhom ikun tneħħa kif ukoll għall-fornituri ta' servizzi biex iressqu lment. Informazzjoni Ġenerali Din il-proposta ġiet ippreżentata mill-Kummissjoni Ewropea fit-12 ta' Settembru 2018, wara appell mill-mexxejja tal-UE f'Ġunju ta' dik is-sena. Il-proposta tibbaża fuq il-ħidma tal-Forum tal-UE dwar l-Internet, li ġie varat f'Diċembru 2015 bħala qafas ta' kooperazzjoni volontarja bejn l-istati membri u r-rappreżentanti ta' kumpaniji ewlenin tal-internet biex jidentifikaw u jindirizzaw kontenut terroristiku online. Il-kooperazzjoni permezz ta' dan il-forum ma kinitx biżżejjed biex tiġi indirizzata l-problema u fl-1 ta' Marzu 2018, il-Kummissjoni adottat rakkomandazzjoni dwar miżuri biex jiġi indirizzat b'mod effettiv il-kontenut illegali online. Ir-reazzjoni għat-theddid terroristiku u l-attakki terroristiċi reċenti fl-Ewropa (informazzjoni ġenerali)